Document ID: 32009D0853

ΑΠΌΦΑΣΗ ΤΗΣ ΕΠΙΤΡΟΠΉΣ
της 26ης Νοεμβρίου 2009
περί εξουσιοδοτήσεως της Γαλλίας να συνάψει συμφωνία με τις νήσους Σαιν Πιέρ και Μικελόν, τη Μαγιότ, τη Νέα Καληδονία, τη Γαλλική Πολυνησία και τις νήσους Γουόλις και Φουτούνα, αντιστοίχως, ώστε οι μεταφορές χρηματικών ποσών μεταξύ της Γαλλίας και των εν λόγω εδαφών να θεωρούνται ως μεταφορές χρηματικών ποσών εντός της Γαλλίας, δυνάμει του κανονισμού (ΕΚ) αριθ. 1781/2006 του Ευρωπαϊκού Κοινοβουλίου και του Συμβουλίου
[κοινοποιηθείσα υπό τον αριθμό Ε(2009) 9254]
(Το κείμενο στη γαλλική γλώσσα είναι το μόνο αυθεντικό)
(2009/853/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΚ) αριθ. 1781/2006 του Ευρωπαϊκού Κοινοβουλίου και του Συμβουλίου, της 15ης Νοεμβρίου 2006, περί των πληροφοριών για τον πληρωτή που συνοδεύουν τις μεταφορές χρηματικών ποσών (1), και ιδίως το άρθρο 17,
την αίτηση που υπέβαλε η Γαλλία,
Εκτιμώντας τα ακόλουθα:
(1)
Στις 28 Νοεμβρίου 2007, η Γαλλία υπέβαλε αίτηση για παρέκκλιση βάσει του άρθρου 17 του κανονισμού (ΕΚ) αριθ. 1781/2006 για τις μεταφορές χρηματικών ποσών μεταξύ των νήσων Σαιν Πιέρ και Μικελόν, της Μαγιότ, της Νέας Καληδονίας, της Γαλλικής Πολυνησίας και των νήσων Γουόλις και Φουτούνα, αφενός, και της Γαλλίας, αφετέρου.
(2)
Σύμφωνα με το άρθρο 17 παράγραφος 2 του κανονισμού (ΕΚ) αριθ. 1781/2006, οι μεταφορές χρηματικών ποσών μεταξύ των νήσων Σαιν Πιέρ και Μικελόν, της Μαγιότ, της Νέας Καληδονίας, της Γαλλικής Πολυνησίας και των νήσων Γουόλις και Φουτούνα, αφενός, και της Γαλλίας, αφετέρου, θεωρήθηκαν προσωρινά από τις 4 Δεκεμβρίου 2007 ως μεταφορές χρηματικών ποσών εντός της Γαλλίας.
(3)
Τα κράτη μέλη ενημερώθηκαν κατά τη συνεδρίαση της επιτροπής για την πρόληψη της νομιμοποίησης εσόδων από παράνομες δραστηριότητες και της χρηματοδότησης της τρομοκρατίας, στις 16 Ιουνίου 2009, ότι η Επιτροπή θεώρησε ότι έχει λάβει τις απαιτούμενες πληροφορίες για την αξιολόγηση του αιτήματος της Γαλλίας.
(4)
Οι νήσοι Σαιν Πιέρ και Μικελόν, η Μαγιότ, η Νέα Καληδονία, η Γαλλική Πολυνησία και οι νήσοι Γουόλις και Φουτούνα δεν αποτελούν μέρος του εδάφους της Κοινότητας, όπως αυτό καθορίζεται σύμφωνα με το άρθρο 299 της συνθήκης ΕΚ. Ωστόσο, οι νήσοι Σαιν Πιέρ και Μικελόν και η Μαγιότ, με απόφαση του Συμβουλίου της 31ης Δεκεμβρίου 1998, όπως και η Νέα Καληδονία, η Γαλλική Πολυνησία και οι νήσοι Γουόλις και Φουτούνα, με το πρωτόκολλο αριθ. 27 για τη Γαλλία, το οποίο προσαρτάται στη συνθήκη για την ίδρυση της Ευρωπαϊκής Κοινότητας, αποτελούν μέρος της νομισματικής επικράτειας της Γαλλίας. Επομένως, οι νήσοι Σαιν Πιέρ και Μικελόν, η Μαγιότ, η Νέα Καληδονία, η Γαλλική Πολυνησία και οι νήσοι Γουόλις και Φουτούνα πληρούν το κριτήριο που ορίζεται στο άρθρο 17 παράγραφος 1 στοιχείο α) του κανονισμού (ΕΚ) αριθ. 1781/2006.
(5)
Οι πάροχοι υπηρεσιών πληρωμών στις νήσους Σαιν Πιέρ και Μικελόν, τη Μαγιότ, τη Νέα Καληδονία, τη Γαλλική Πολυνησία και τις νήσους Γουόλις και Φουτούνα συμμετέχουν άμεσα στα συστήματα πληρωμών και διακανονισμού της Γαλλίας, και συγκεκριμένα είτε στο CORE είτε στο Target2-Banque de France. Συνεπώς, πληρούν το κριτήριο που ορίζεται στο άρθρο 17 παράγραφος 1 στοιχείο β) του κανονισμού (ΕΚ) αριθ. 1781/2006.
(6)
Προκειμένου να ισχύουν οι κανονιστικές ρυθμίσεις της ΕΚ στις νήσους Σαιν Πιέρ και Μικελόν, τη Μαγιότ, τη Νέα Καληδονία, τη Γαλλική Πολυνησία και τις νήσους Γουόλις και Φουτούνα, απαιτείται η θέσπιση από τη Γαλλία ειδικής νομοθεσίας για τον σκοπό αυτόν. Με την έκδοση από τη Γαλλία της διάταξης αριθ. 2009-102, της 30ής Ιανουαρίου 2009, περί των πληροφοριών για τον πληρωτή που συνοδεύουν τις μεταφορές χρηματικών ποσών προς και από τις νήσους Σαιν Πιέρ και Μικελόν, τη Μαγιότ, τη Νέα Καληδονία, τη Γαλλική Πολυνησία και τις νήσους Γουόλις και Φουτούνα εξασφαλίζεται ότι τα εν λόγω εδάφη έχουν ενσωματώσει στην έννομη τάξη τους διατάξεις αντίστοιχες με εκείνες του κανονισμού (ΕΚ) αριθ. 1781/2006.
(7)
Με τη διάταξη αριθ. 2009-103, της 30ής Ιανουαρίου 2009, σχετικά με το πάγωμα των περιουσιακών στοιχείων, ιδίως κατά την καταπολέμηση της χρηματοδότησης της τρομοκρατίας, εξασφαλίζεται ότι έχουν ληφθεί τα ενδεικνυόμενα μέτρα στις νήσους Σαιν Πιέρ και Μικελόν, τη Μαγιότ, τη Νέα Καληδονία, τη Γαλλική Πολυνησία και τις νήσους Γουόλις και Φουτούνα όσον αφορά την επιβολή οικονομικών κυρώσεων σε οντότητες ή άτομα που περιλαμβάνονται στους καταλόγους των Ηνωμένων Εθνών ή της Ευρωπαϊκής Ένωσης.
(8)
Με τη διάταξη αριθ. 2006-60, της 19ης Ιανουαρίου 2006, για τον εκσυγχρονισμό της χρηματοπιστωτικής και οικονομικής νομοθεσίας που ισχύει στη Μαγιότ, τη Νέα Καληδονία, τη Γαλλική Πολυνησία και τις νήσους Γουόλις και Φουτούνα, με το Διάταγμα αριθ. 2006-736, της 26ης Ιουνίου 2006, σχετικά με την καταπολέμηση της χρηματοδότησης της τρομοκρατίας και την τροποποίηση του οικονομικού και νομισματικού κώδικα, καθώς και με τον νόμο αριθ. 2004-130, της 11ης Φεβρουαρίου 2004, για τη μεταρρύθμιση του καθεστώτος ορισμένων δικαστικών λειτουργών και άλλων νομικών, εξασφαλίζεται ότι οι νήσοι Σαιν Πιέρ και Μικελόν, η Μαγιότ, η Νέα Καληδονία, η Γαλλική Πολυνησία και οι νήσοι Γουόλις και Φουτούνα διαθέτουν καθεστώς κατά της νομιμοποίησης εσόδων από παράνομες δραστηριότητες ισοδύναμο με εκείνο που ισχύει στο γαλλικό έδαφος όσον αφορά τις μεταφορές χρηματικών ποσών.
(9)
Επομένως, οι νήσοι Σαιν Πιέρ και Μικελόν, η Μαγιότ, η Νέα Καληδονία, η Γαλλική Πολυνησία και οι νήσοι Γουόλις και Φουτούνα έχουν θεσπίσει κανόνες ίδιους με εκείνους που έχουν θεσπιστεί βάσει του κανονισμού (ΕΚ) αριθ. 1781/2006 και απαιτούν από τους αντίστοιχους παρόχους υπηρεσιών πληρωμών τους να τους εφαρμόζουν, και άρα πληρούν το κριτήριο που ορίζεται στο άρθρο 17 παράγραφος 1 στοιχείο γ) του εν λόγω κανονισμού.
(10)
Ως εκ τούτου, είναι σκόπιμο να παραχωρηθεί στη Γαλλία η αιτηθείσα παρέκκλιση.
(11)
Τα μέτρα που προβλέπονται στην παρούσα απόφαση είναι σύμφωνα με τη γνώμη της επιτροπής για την πρόληψη της νομιμοποίησης εσόδων από παράνομες δραστηριότητες και της χρηματοδότησης της τρομοκρατίας,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Η Γαλλία εξουσιοδοτείται να συνάψει συμφωνία με τις νήσους Σαιν Πιέρ και Μικελόν, τη Μαγιότ, τη Νέα Καληδονία, τη Γαλλική Πολυνησία και τις νήσους Γουόλις και Φουτούνα, αντιστοίχως, προκειμένου οι μεταφορές χρηματικών ποσών μεταξύ των νήσων Σαιν Πιέρ και Μικελόν, της Μαγιότ, της Νέας Καληδονίας, της Γαλλικής Πολυνησίας και των νήσων Γουόλις και Φουτούνα, αφενός, και της Γαλλίας, αφετέρου, να θεωρούνται ως μεταφορές χρηματικών ποσών εντός της Γαλλίας, για τους σκοπούς του κανονισμού (ΕΚ) αριθ. 1781/2006.
Άρθρο 2
Η παρούσα απόφαση απευθύνεται στη Γαλλία Δημοκρατία.
Βρυξέλλες, 26 Νοεμβρίου 2009.

Labels: 10
2
18